Etiraf etmək lazımdır ki, Türkiyə nümayəndə heyətinin bütün üzvləri, – burada xüsusi qeyd etmək istəyirəm, – iqtidarlı, müxalifətli Türkiyənin post-monitorinqdən monitorinqə keçirilməsinin lehinə deyildilər. Əksinə, əleyhinə çıxış etdilər. Bununla yanaşı, bəyan etdilər ki, biz bu tənqidi, faktiki qəbulolunmaz bir məruzə ilə işləməyə hazırıq, tənqidi məsələləri qəbul etməyə hazırıq, fikir mübadiləsi aparmağa hazırıq. Lakin siz ölkəni post-monitorinqdən monitorinqə keçirməklə Avropadan ayırmaq, Türkiyəyə qarşı işləyən qüvvələrə dəstək vermək, Avropada və Türkiyədə daha çox problem yaratmaq istiqamətində fəaliyyət göstərirsiniz. Çox təəssüflər olsun ki, Avropa Şurası Parlament Assambleyasının iclasında Türkiyə nümayəndə heyətinin bəyanatı, çıxışları nəzərə alınmadı və Avropa Şurası Parlament Assambleyası qərar verərək Türkiyənin post-monitorinqdən yenidən monitorinqə qaytarılması ilə bağlı qərar qəbul etdi. Faktiki olaraq bu öz-özlüyündə qəbulolunmaz bir məsələdir və biz bunu çox gözəl başa düşürük ki, Türkiyə nümayəndə heyəti niyə məhz bu sessiyada öz bəyanatını yayaraq aşağıdakı fikirləri o bəyanatda ifadə etdi. Mən onları sizə qısa şəkildə artıq çatdırdım, bir də çatdırmaq istəyirəm.